b'\n_START_ARTICLE_\nRasmus Str\xc3\xb8m\n_START_PARAGRAPH_\nRasmus Nyerup Str\xc3\xb8m (f\xc3\xb8dt 4. juni 1842 i Vordingborg, d\xc3\xb8d 25. december 1918 i K\xc3\xb8benhavn) var en dansk politiker og nationalbankdirekt\xc3\xb8r._NEWLINE_Str\xc3\xb8m var s\xc3\xb8n af distriktsl\xc3\xa6ge Ole Str\xc3\xb8m (1813-1871) og Marie Margrethe Buntzen (1812-1890). Han blev student 1860 fra Herlufsholm og juridisk kandidat 1868. Samme \xc3\xa5r blev han sagf\xc3\xb8rerfuldm\xc3\xa6gtig, 1871 overretssagf\xc3\xb8rer og 1880 h\xc3\xb8jesteretssagf\xc3\xb8rer. 1870-72 var han tillige ansat i Finansministeriet og 1872-84 juridisk sekret\xc3\xa6r i Den danske Landmandsbank. 13. september 1888 blev han direkt\xc3\xb8r i Nationalbanken og og beholdt denne stilling indtil 1913._NEWLINE_Samtidig deltog Str\xc3\xb8m med store iver i det kommunale liv som medlem af K\xc3\xb8benhavns Borgerrepr\xc3\xa6sentation 1884-1908, hvor han blev viceformand 1893-95 og formand 1895-98 samt 1890-94 var ordf\xc3\xb8rer for Budgetudvalget. I en enkelt valgperiode (1884-87) var han desuden folketingsmand for Odense Amts 1. kreds, og han tilh\xc3\xb8rte b\xc3\xa5de som rigsdagsmand og kommunalpolitiker H\xc3\xb8jrepartiet._NEWLINE_Han havde desuden kunstneriske og litter\xc3\xa6re interesser, som f\xc3\xb8rte ham ind i forskellige teater- og kunstkommissioner, som fx Teaterkommissionen 1893-97, Glyptotekskommissionen af 1899, og efter Carl Plougs d\xc3\xb8d blev Str\xc3\xb8m medlem af kuratelet for Det Oehlenschl\xc3\xa4ger-Tegn\xc3\xa9rske Stipendium. Sin interesse for musiklivet viste han bl.a. ved at v\xc3\xa6re generalsekret\xc3\xa6r for den f\xc3\xb8rste Nordiske Musikfest i 1888._NEWLINE_Ydermere udf\xc3\xb8rte han et meget betydeligt arbejde inden for K\xc3\xb8benhavns Underst\xc3\xb8ttelsesforening, hvis formandspost han bekl\xc3\xa6dte 1893-1904. 1887 var han medstifter af Genealogisk Institut og siden n\xc3\xa6stformand for dette gennem en lang \xc3\xa5rr\xc3\xa6kke. Han havde derudover andre tillidsposter: 1882 blev han medlem af direktionen for Bombeb\xc3\xb8ssen, 1888-93 var han administrator i velg\xc3\xb8renhedsselskabet Borgervennen, fra 1893 medlem af bestyrelsen for Kj\xc3\xb8benhavns Frihavns-Aktieselskab og fra 1896 medlem af kontrolkomiteen i Nye danske Brandforsikringsselskab._NEWLINE_Paa det danske Studentertog til Uppsala 1875 var han de danske studenters ordf\xc3\xb8rer. Str\xc3\xb8m var en vellidt og begavet mand med et lyst sind, der gjorde ham omg\xc3\xa6ngelig og venlig._NEWLINE_I 1890 lod han sig bygge en stor sommervilla, Villa Teglstrup, Vedb\xc3\xa6k Strandvej 460 i Vedb\xc3\xa6k ved N.P.C. Hols\xc3\xb8e._NEWLINE_Han blev etatsr\xc3\xa5d 1894, Ridder af Dannebrog 1897, Dannebrogsmand 1901 og Kommand\xc3\xb8r af 2. grad 1912. Han var ugift og er begravet p\xc3\xa5 Vestre Kirkeg\xc3\xa5rd. Der findes et maleri af N.V. Dorph fra 1905.'